钦定古今图书集成/理学汇编/学行典/第098卷 > 朱子大全集 > 《答石应之》
## 钦定古今图书集成/理学汇编/学行典/第098卷 > 朱子大全集 > 《答石应之》

“所示文字，深切详审，说尽事情，想当时面陈，又不止
此，而未足以少回天意，此亦时运所系，非人力所能
与也。更愿益加涵养讲学之功，而安以俟之。事会之
来，岂有终极，安知其不愈钝而后利耶？”熹衰朽殊甚，
春闲一病狼狈，公谨见之。继此将理一两月，方稍能
自支，然竟不能复旧。幸且复得祠禄休养，而幼累疾
病相仍，殊无好况。心昏目倦，不能观书。然日用工夫，
不敢不勉。闲亦细绎旧闻之一二，虽无新得，然亦愈
觉圣贤之不我欺，而近时所谓“众喙争鸣”者之乱道
而误人也。无由面论，临风耿耿。公谨想已到彼矣。渠
趋向意味，朋友闲少得，但意绪颇多支离，更与镌切，
令稍直截，当益长进耳。